钦定古今图书集成/历象汇编/庶征典/第097卷 > 《汉书》 > 《五行志》
## 钦定古今图书集成/历象汇编/庶征典/第097卷 > 《汉书》 > 《五行志》

传曰：“弃法律，逐功臣，杀太子，以妾为妻，则火不炎上。”
《说》曰：“火，南方扬光，煇为明者也。”其主王者，南面乡明
而治。《书》云：“知人则哲，能官人。”故尧舜举群贤而命之
朝，远四佞而放诸野。孔子曰：“浸润之谮，肤受之愬，不
行焉”，可谓明矣。贤佞分别，官人有序，帅由旧章，敬重
功勋，殊别嫡庶，如此则火得其性矣。若乃信道不笃，
或耀虚伪，谗夫昌，邪胜正，则火失其性矣。自上而降，
及滥炎妄起，灾宗庙，烧宫馆，虽兴师众，弗能救也。是
为“火不炎上。”